Document ID: 32014R0078

ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 78/2014 ΤΗΣ ΕΠΙΤΡΟΠΉΣ
της 22ας Νοεμβρίου 2013
για την τροποποίηση των παραρτημάτων II και ΙΙΙ του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου σχετικά με την παροχή πληροφοριών για τα τρόφιμα στους καταναλωτές, όσον αφορά ορισμένα σιτηρά που προκαλούν αλλεργίες ή δυσανεξίες και τρόφιμα με προσθήκη φυτοστερολών, φυτοστερολεστέρων, φυτοστανολών ή φυτοστανολεστέρων
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές (1), και ιδίως το άρθρο 10 παράγραφος 2 και το άρθρο 21 παράγραφος 2,
Εκτιμώντας τα ακόλουθα:
(1)
Το παράρτημα II του κανονισμού (ΕΕ) αριθ. 1169/2011 καταρτίζει κατάλογο με τις ουσίες ή τα προϊόντα που προκαλούν αλλεργίες ή δυσανεξίες. Στο σημείο 1 του παραρτήματος II περιλαμβάνονται, μεταξύ άλλων, το «σιτηρό kamut» και η «όλυρα». Εντούτοις, το «σιτηρό kamut» είναι καταχωρισμένο εμπορικό σήμα ενός τύπου σίτου, γνωστό και ως «σίτος khorasan» και η όλυρα είναι επίσης ένα είδος σίτου. Ο «σίτος Khorasan» και η «όλυρα» θα πρέπει, συνεπώς, να επισημαίνονται ως είδη σίτου στο σημείο 1 του εν λόγω παραρτήματος.
(2)
Το παράρτημα III του κανονισμού (ΕΕ) αριθ. 1169/2011 θεσπίζει τον κατάλογο των τροφίμων για τα οποία η επισήμανση πρέπει να περιλαμβάνει ένα ή περισσότερα πρόσθετα στοιχεία. Το σημείο 5.1 του εν λόγω παραρτήματος προβλέπει ότι στη σήμανση των τροφίμων ή συστατικών τροφίμων με πρόσθετες φυτοστερόλες, φυτοστερολεστέρες, φυτοστανόλες ή φυτοστανολεστέρες πρέπει να αναφέρεται, μεταξύ άλλων, η πληροφορία ότι το τρόφιμο απευθύνεται αποκλειστικά στα άτομα που επιθυμούν να μειώσουν το επίπεδο της χοληστερόλης στο αίμα.
(3)
Αυτή η πληροφορία, σε συνδυασμό με τους ισχυρισμούς επί θεμάτων υγείας οι οποίοι εγκρίνονται για τα εν λόγω τρόφιμα ή συστατικά τροφίμων, θα μπορούσε να οδηγήσει τους καταναλωτές που δεν χρειάζεται να ελέγχουν το επίπεδο της χοληστερόλης στο αίμα τους να χρησιμοποιούν το προϊόν και πρέπει, κατά συνέπεια, να τροποποιηθούν. Μια τέτοια τροποποίηση θα πρέπει να αντικατοπτρίζει τη διατύπωση της πληροφορίας που προβλέπεται επί του παρόντος από τον κανονισμό (ΕΚ) αριθ. 608/2004 της Επιτροπής (2). Ο κανονισμός αυτός θα καταργηθεί και αντικατασταθεί από τον κανονισμό (ΕΕ) αριθ. 1169/2011, από τις 13 Δεκεμβρίου 2014.
(4)
Συνεπώς, ο κανονισμός (ΕΕ) αριθ. 1169/2011 πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η εισαγωγική πρόταση του σημείου 1 του παραρτήματος II του κανονισμού (ΕΕ) αριθ. 1169/2011, αντικαθίσταται από το ακόλουθο κείμενο:
«1.
Δημητριακά που περιέχουν γλουτένη, δηλαδή: σίτος (όπως η όλυρα και ο σίτος khorasan), σίκαλη, κριθάρι, βρώμη ή υβριδικές ποικιλίες τους, και προϊόντα με βάση τα δημητριακά αυτά, εκτός από:».
Άρθρο 2
Στη δεύτερη στήλη του σημείου 5.1 του παραρτήματος III του κανονισμού (ΕΕ) αριθ. 1169/2011, το σημείο 3) αντικαθίσταται από το ακόλουθο κείμενο:
«3)
πληροφορία ότι το προϊόν δεν απευθύνεται σε άτομα που δεν χρειάζεται να ελέγχουν το επίπεδο της χοληστερόλης στο αίμα·».
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Νοεμβρίου 2013.

Labels: 0
3
17